## El director general d’Esport participa en el GSIC Summit Valencia 2025, el fòrum de la innovació esportiva

*** La Generalitat reafirma el seu compromís amb el GSIC Sports Innovation Testing Lab, centre de referència per a les solucions tecnològiques aplicades a l’esport**

El director general d’Esport Luis Cervera, ha participat en el GSIC Summit València 2025, la trobada internacional de la innovació esportiva que té lloc a València.

El fòrum, que celebra la seua desena edició, reunix més de cent organitzacions esportives, *startups*, atletes, inversors, institucions públiques i privades i patrocinadors per a compartir els últims avanços relacionats amb la innovació i les solucions tecnològiques relacionades amb l’esport.

Les jornades es realitzen a València Innovation Capital, seu del GSIC Sports Innovation Testing Lab powered by Microsoft, un espai que es consolida com a punt de referència per a la validació, experimentació i escalat de solucions tecnològiques aplicades a l’esport.

Luis Cervera ha agraït al GSIC i a tots els estaments participants en el GSIC Summit Valencia 2025 per la seua “implicació per a treballar perquè l’esport siga considerat des de totes les perspectives com un impuls a la salut, l’educació i el creixement econòmic”.

Cervera també ha reafirmat la sinergia de la Generalitat amb el projecte que representa GSIC perquè “desitgem que siga un centre de referència global en innovació esportiva així com un centre de servicis per a les federacions esportives, ajudant-les en la seua transformació digital, donant suport al nostre clúster de la indústria de l’esport i enfortint els grans esdeveniments esportius”.

Per la seua part, la regidora de Turisme, Innovació i Captació d’Inversions de l’Ajuntament de València, Paula Llobet, ha expressat que “este centre no és només una infraestructura, és una fita estratègica per a València. Representa la nostra voluntat de consolidar-nos com un *hub* internacional d’innovació *sport-tech,* capaç de connectar el nostre ecosistema —*startups*, universitats, centres d’investigació i empreses— amb una xarxa global de coneixement, inversió i oportunitats”.

En esta línia, la *managing director* del GSIC, Iris Córdoba Mondéjar, ha destacat que “celebrar esta desena edició a València simbolitza l’evolució del GSIC com a plataforma global d’innovació esportiva. Des d’ací connectem talent, tecnologia i esport amb impacte real, posant la nostra comunitat en el centre de la transformació del sector”.

L’agenda de les jornades inclou sessions sobre grans esdeveniments esportius com plataformes de validació tecnològica, innovació en estadis, nous models de *fan engagement,* intel·ligència artificial i rendiment esportiu, entre altres tallers i taules redones.

Fecha: 17/12/2025